BJCHI ร่วงรับข่าวโครงการ QGI ล่าช้ามองกระทบระยะสั้นเป็นจังหวะสะสมหุ้น
BJCHI โบรกฯมองราคาหุ้นอาจจะปรับลงรับข่าวลบเรื่องโครงการ QGI ที่ช้าออกไปและประมาณการกำไรในงวดไตรมาส 2/58 จะต่ำกว่าคาด แต่เห็นว่าจะเป็นจังหวะทยอยสะสมหุ้น อีกทั้งได้ทำการปรับประมาณการปี 58 จากกำไรสุทธิที่ 1,333 ลบ.เป็น 1,186 ลบ.เนื่องจากการรับรู้รายได้ของโครงการดังกล่าวที่คาดว่าล่าช้าออกไป แนะนำซื้อปรับราคาพื้นฐานเป็น 8.90 บาท จากเดิมที่ 10.0 บาท
22 มิ.ย. 2558

บล.ดีบีเอสฯ ระบุในบทวิเคราะห์วันนี้ (22 มิ.ย.) ว่า บริษัท บีเจซี เฮฟวี่ อินดัสทรี จำกัด (มหาชน) หรือ BJCHI คาดจะมีการเลื่อนการรับรู้รายได้ที่ช้าออกไปในโครงการ QGI ในส่วนงานก่อสร้าง EPC สำหรับ P-75 และ P-77 เพราะเกิดความเห็นไม่ตรงกันระหว่างลูกค้า Petrobas และ QGI แต่คาดว่าจะมีการเจรจาข้อตกลงกันได้ประมาณกลาง ก.ค.58 โดยที่โครงการดังกล่าวมีงานก่อสร้างในมือ (Backlog) เหลืออีก 1.3 พันล้านบาท ที่จะสามารถรับรู้เป็นรายได้ จากมูลค่าโครงการทั้งหมดที่ 4 พันล้านบาท จึงคาดว่าจะมีการเลื่อนการส่งมอบโครงการจากไตรมาส 4/58 เป็นไตรมาส1/59
 อีกทั้งคาดการณ์รายได้ในไตรมาส 2/58 จะน้อยกว่าที่คาดไว้เดิมเป็น 700 ล้านบาท จากเดิมที่ 1 พันล้านบาท นอกจากนี้อัตรากำไรสุทธิ (NPM) ก็จะลดลงด้วย เพราะมีต้นทุนและค่าใช้จ่ายเกี่ยวกับความล่าช้าดังกล่าว แต่กระนั้นก็ตามคาดว่ากำไรในงวดครึ่งปีหลัง (2H58) จะกลับมาเพิ่มขึ้น ซึ่งแรงผลักดันจะมาจากโครงการ TUPI
ยังดีที่คาดว่าในงวดไตรมาส 2/58 จะเกิดกำไรอัตราแลกเปลี่ยนประมาณ 100 ล้านบาท เพราะค่าเงินออสเตรเลียและดอลลาร์สหรัฐแข็งค่าขึ้นเทียบกับค่าเงินบาท และมีแนวโน้มจะแข็งค่าต่อไปจนถึงสิ้นเดือนนี้ ขณะที่ในงวดไตรมาส1/58 เป็นขาดทุนอัตราแลกเปลี่ยน 140 ล้านบาท
คงคำแนะนำ ซื้อ ราคาหุ้นขณะนี้ซื้อขายด้วย P/E ปี 59 ที่ 10 เท่า ขณะที่คาดการณ์อัตราผลตอบแทนปันผลเป็น 4.9% สำหรับราคาพื้นฐานประเมินด้วย P/E ปี 58 ที่ 12 เท่า อย่างไรก็ตามมีความเป็นไปได้ที่ราคาหุ้นอาจจะปรับลงรับข่าวลบเรื่องโครงการ QGI ที่ช้าออกไปและประมาณการกำไรในงวดไตรมาส2/58 จะต่ำกว่าคาด แต่เราเห็นว่าจะเป็นจังหวะทยอยสะสมหุ้น อีกทั้งเราได้ทำการปรับประมาณการปี 58 จากกำไรสุทธิที่ 1,333 ล้านบาท เป็น 1,186 ล้านบาทเนื่องจากการรับรู้รายได้ของโครงการดังกล่าวที่คาดว่าล่าช้าออกไป โดยเราได้ปรับราคาพื้นฐานเป็น 8.90 บาท จากเดิมที่ 10.0 บาท